Elba
Store norske leksikon,Geografi,Verdens geografi,Europa,Italias geografi
Elba er en italiensk øy utenfor kysten av Toscana, mellom Korsika og Italia, atskilt fra fastlandet ved den ti til tolv kilometer brede Canale di Piombino. Den har et areal på 223 kvadratkilometer og har 31 900 innbyggere (2019). Hovedstad er Portoferraio.
Natur Elba er oppfylt av fjell som når sin største høyde i Monte Capanne, som om vinteren er snødekket (1019 meter over havet).Kysten er bratt og har mange dype bukter og hvite sandstrender.Klimaet er mildt, med tilstrekkelig nedbør. I vest vokser kastanjeskog, i øst er det meste av øya dyrket opp. Næringsliv Elba har en betydelig produksjon av oliven, frukt og vin. Det drives også fiske og produksjon av sardeller. Viktigste næringsvei er turisttrafikken. Brytning av jernmalm var tidligere en viktig inntektskilde.Det er fergeforbindelse fra Portoferraio til Piombino og Livorno på fastlandet. Historikk I oldtiden kaltes øya Aithalia av grekerne og Ilva av romerne og var allerede da kjent for sin malm. Den var spansk fra 1596 til 1709. Øya er særlig kjent for Napoleons opphold på øya (3. mai 1814–26. februar 1815). Les mer i Store norske leksikon Italia